  Туспуктэм: Надежда Максимова 2024-тӥ ар Росси азьмуртэн семьялэн ареныз ялэмын. Сое шулдыр усьтӥзы удмурт лулчеберетъя «Быгы» центрысь ӧнерчиос. Удмурт лулчеберетлы сӥзем арняе ортчылоно ужрадъёс пӧлын огез вал семьяос куспын ёрос фестиваль-конкурс — «Гур — корка лул». Сям-йылолъёс — калыклэн ымнырыз, тусыз. Соос нырысь ик утисько семьяын, отын соосты выжыысь выжые кельтыны сюлмасько. Песянай-песятайёс, мумы-бубыос удмурт калыкмылэсь йылолъёссэ но сямъёссэ нылпиоссылы пичиысен пыӵатон пумысен сюлмасько. Фестивале-конкурсэ школаосысь нырысетӥ классъёсын дышетскись пиос но нылъёс, мумы-бубыоссы, дышетӥсьёссы пыриськизы. Быгиысь, Порозысь но Мишкинысь командаос сям-йылолъёсты тодэ вайыны но соос сярысь мадьыны мылкыд каризы. Темаез гурлы сӥземын вал бере, ваньмыз герӟаськиз гурен. Нырысь пичиослэсь тодон-валанзэс эскеризы. «Калык визьлюкам» номинациын гурен герӟаськем пословицаосты но поговоркаосты веразы. «Гурын ческытгес» нимазы ужрадэз радъясьёс тазэ люкетсэ. Анайёс гуртазы гур азьын яке гур пушкын дасям сиёнэнызы тодматӥзы. Быги командаысь Анна Широбокова пиналъёсты, ужрадэ люкаськемъёсты ӝуко мильымез дасян амалэн тодматӥз. Вашкала дыръя кӧжылэсь, кеньырлэсь сӥльын ӝук бадӟым гурын пӧзьто вал. Собере пыжо мильым но мильым пушкы бинялто ни ӝукез. Вашкалаосмы бускельёссэс, ӵыжы-выжыоссэс ӝуко мильым сиыны ӧте вал «мешок ӝутъяны» шуыса. Ноку ӧз вераллялэ, ойдолэ, ӝуко мильым сиыны лыктэ шуыса. Фото: Надежда Максимова Мишкинысь Екатерина Пашина картошкаен куарнянь шаньги пӧрам. Сое ӝуась гур азьын но, вуэм гур пушкын но пыжыны луэ. Котырес но, ньыль сэрего но пӧрало. Котырессэ гур азьынгес ке пыжо, ньыль сэрегозэ — гур пушкын. Картошка вылэз йӧлвылэн, туала аре майонезэн, зырало на. Порозысь Елена Кондратьева мильым пыжем, мильымзэ сиыны эмезен варення дасям. Фестивальлэн «Арбери» люкетаз тодон-валанзэс шараязы воргоронъёс-бубыос. Уго гур котырын ужаны, пӧраськыны кыӵе гинэ котыр, тӥрлык ӧй вал. Табере гуръёс но быро ни газ вуэмен. Соин ик со арбериос медаз вунэ шуыса, ужрадъёсын коть тодэ вайылоно. Быги командаысь Александр Широбоков ухватэн тодматӥз. Со пусйиз, ухват кулэ бадӟым гурысь пӧсь чугунэз поттыны, сое гур пушкы пуктыны. Вал питранэн ухватъёс но, соос бадӟым чугунъёсты донгыны-кыскыны умой. Мишкинысь Александр Ложкин пу лопаткалэн кулэлыкез но кутӥськонэз сярысь мадиз. Нырысь ик со кулэ вал пӧсь гуре корт листъёсты, нянез тырыны но пыжемзы бере отысь соосты басьтыны. Нош эшшо гужем зол зорыку, йӧ куштон дыръя, пересьёс гуре тырон лопаткаез укноетӥ кушто вылэм, Инмарлы куазь чебер мед зороз шуыса куронэн вазиськыса. Порозысь Сергей Кондратьев бадӟым гурез эстонэн тодматӥз. Азьло уго али кадь бумага но трос ӧй вал, мукет арбериос но. Гурез улӟытон понна возё вал чаг кесяны нимысьтыз пу. Со кӧс, ултэм, вольыт мед луоз. Озьы ик чаг кесяны нимысьтыз бадӟым пурт но возизы. Со сяна, кин ке но гур эстылыны толлы кызьпу туй дася вал. Воргоронъёс-атайёс возьматӥзы бадӟым гуре пу тыронэз но. Сое кечат-вамат тыроно, пе. Сотэк пуэз кенжытыны шуг, уд но пӧрмыты. «Сям-йылолъёсты» усьтӥзы дышетӥсьёссы — Анна Широбокова (Быги), Лариса Максимова (Порозово), Татьяна Антипова (Мишкино). Куиньназылэн ик йылолъёссы герӟамын вал вож нуныен, сое син усемлэсь утёнэн. Вашкалаосмы нылпи ваён юртысь ваем пиналлэсь кымессэ соку ик суэн, пе, зырало вал. Доразы пырем адямиез гур борды йӧтскылытэк пинал доры уг лэзё вылэм. Ужрад туж тунсыко, пайдаё ортчиз. Фестивальын возьматэм, верам сям-йылолъёсты, малпасько, пиналъёс уз вунэтэ. Бадӟым будыса, соосты чаклалозы но улоназы кутозы. Уго соос но кӧня ке аръёс ортчыса мумы-бубыос луозы, нылпиоссэс выжыоссылэсь йылолъёссэс чакласа будэтозы. Надежда Максимова, туспуктэмъёс авторлэн.  Ивортон Шаркан ёросысь «Вестник» газетлэн «Инвис» ватсэтаз потӥз. Тегъёс: Семьялэнарез йылолъёс фестиваль удмуртъёс Шаркан Удмуртия  